I denne uge kom det frem, at det Juridiske Fakultet på Københavns Universitet (KU) har forbudt tutorerne for de nye jurastuderende på KU at afholde temafester, hvor der ville indgå indianere og cowboys med begrundelsen, at udklædningerne kunne virke krænkende.

Dette forbud kom som direkte følge af KU’s nye retningslinjer vedrørende diskrimination og seksuelle, religiøse og etniske krænkelser. I den sammenhæng udtalte hr-vicedirektør på KU Lisbeth Møller til Uniavisen, at det vil »være medarbejderens eller den studerendes oplevelse af at have været udsat for krænkende adfærd, der er udgangspunktet, også selv om den, der krænker, ingen intentioner har haft om at krænke«.

KU lægger sig i kølvandet på amerikanske uddannelsesinstitutioner inficeret af tribalistisk identitetspolitik, der har oprettet såkaldte safe spaces (sikre områder), der skal beskytte de skrøbelige studerende mod ideer, der kunne udfordre og sågar måske endda krænke dem.